Je Girars de Vuaites, escuiers, fiz çay en arriers mons. Pierre de Vaites, fays savoir à touz que, come nobles bers messires Jehans de Chalon, sires d’Allay, mes amez sires, par la grace et par la liberalité et en reguierdenant à moi mes servises, m’ait doné et à mes hoirs, descendant de mon cors de ma fame esposée tant seulement, en heritaige, en fiez et en homaige, tout quanque il avoit, pooit avoir et devoit es villes, es parrochaiges et en terretoire de Cheonville et de Loreville, et en toute la chestellenie de Commerci, soit en homes, tailles, censes, corvées, justices grant et petites, fames, molins, bois, aigues, decourt d’aigues, prés, cham et toutes autres choses, coment que elles puissent estre nommées et appellés, et ait encore voluz et outroiez lidiz messire que, se ansi estoit que je morisse senz avoir leal heir de mon cors et de ma fame esposée, et Jehans, mes freres, soureviquoit après moy, que il et sui hoirs de son cors descendant de sa fame esposée tant soulement, aient et tiegnent les choses dessusdites en la maniere que il l’a doné à moy et à mes hoirs, s’est entendre que se nous moriens andui senz hoir avoir de noz cors de nos femmes esposées, les choses dessusdites toutes ensamble et chescune por soy doivent retorner au devantdit monsignour et es siens, et les nostres revanroient ausi à noz hoirs en la maniere que nous les tigniens, ou lidiz messire ou sui hoirs asseteroient à nouz heirs, en leu de ce, vint livrées de terre de monée corsable en l’arceveschié de Besençon, à Salins, sur ses rentes, ou autre part en leu soffisant, et les tanront nostres heirs en fey de mondit signour ou de ses hoirs, come nous en teniens les choses de La Reviere; je, pour raison des choses dessusdites, et pour ce que j’ai vehu por ceu la grant liberalité de mondit signour et le bon cuer qu’il a à moi, ai doné et done par donacion faite entre les viz, por moi et por Jehan de Vaites, mon frere, et por noz hoirs, à mon devantdit signour et à ses hoirs, en heritaige à touzjoursmais, tout quanque je et mesdiz freres Jehans de Vaites haviens, poiens et deviens avoir, senz ren retenir à nos ne à noz hoirs, es villes de La Reviere, de Dompierre, à Chouvet, ou perrochaige et en la chastellenie et ou terretoire d’ycelles, soit en homes, tailles, censes, corvées, fours, molins, bois, prel et champs, et en toutes autres choses, coment que eles puissent estre nommez et apellées, lesquex choses nous teniens en fié de luy. Et de cex choses je me suis desveti, por moi et por mondit frere et nos hers, et mon devantdit signour, pour lui et ses hoirs, en ai investi par la tradicion de cex lettres et mis en possession corporel ou ansi. Et est encores à savoir et reconois je, lidiz Girars, pour moi et pour mon frere, que j’ai repris et doi tenir en fié et en homaige de mon devantdit seignour et de ses hoirs toutes les choses que il m’a donées, per ansi come elles sunt cy desus escriptes et devisées, et en suis devenuz ses hons devant touz homes et fames qui puissent vivre et morir, save la feauté monsignour de cui l’on tanra Vaites, se ansi estoit que je ou mui hoirs ne fuissiens signours en tout ou en partie, et save la feauté dou signour de Monfacon; et ai promis... En tesmoignaige desquex choses toutes et chescune par soi, je, lidiz Girars, ai mis mon seal pendant en cex presentes lettres, et ai proié et requis mon amé signour et uncle, mons. Jeham d’Oyseler, signour de Flagey, que il y mete son seel ensamble le mien, en tesmoignage de verité... Faites et donées l’an corrant par mil CCC et trois, ou mois de fevrier.